Efter blot at have spillet ti minutter under LK Cup i sidste uge, spillede Joachim Boldsen lørdag mod Tyskland uden smerter. Han melder sig klar til EM.

Joachim Boldsen manede lørdag alle spekulationer om, at han ikke skulle være klar til EM i jorden. Da Danmark besejrede verdensmestrene fra Tyskland 30-26 i den næstsidste testkamp inden slutrunden spillede han næsten 45 minutter for fuld damp. Og han leverede varen med gode indspil til stregen, gennembrud og en stærk indsats i forsvaret. - Det gik rigtig, rigtig godt, synes jeg. Jeg fik gjort de ting, jeg skulle. Jeg fik sat tempo på angrebet, fik lavet nogle gennembrud, og så var jeg en del af det at stabilisere forsvaret. Og jeg har ikke mærket noget til skaden i nogle dage efterhånden. Jeg ved godt, at nogle journalister godt vil have, at jeg havde mærket noget til det, men det har jeg ikke, sagde Joachim Boldsen. Han fik en muskelskade i højre læg under en kamp i Tele2 Ligaen i december for sin klub AaB Håndbold. /ritzau/